钦定古今图书集成/明伦汇编/官常典/第501卷 > 田钦祚
## 钦定古今图书集成/明伦汇编/官常典/第501卷 > 田钦祚

按《宋史》本传：“钦祚，颍州汝阴人。父令方，汉虢州团练
使。帐下伶人靖边庭，妻有美色，令方私之，边庭不胜
忿。会陕西三叛，连衡关辅间，人情大扰，边庭率其徒
数人夜缒入州廨害令方，因掠郡民投赵思绾，至潼
关，与守关使者战，遂败散。朝廷录钦祚为殿直，改供
奉官。周世宗征淮南，为前军都监。从征关南还，会塞”
澶渊决河，命钦祚领禁兵护役，因令督治澶州城。淮
人寇高密，刺史王万威求济师，命钦祚领州兵援之，
既至，围解。宋初，迁阁门通事舍人。乾德二年冬，讨蜀，
为北路先锋都监，令乘传往来，宣达机事。孟昶降，奉
捷书驰奏，迁西上阁门副使。蜀土寇乱，又遣钦祚率
师讨平之。四年春，并人寇乐平，从罗彦瓌拒之，独以
所部三千人破寇，擒副将一人，俘获甚众，以功迁西
上阁门使。开宝二年，又与何继筠破贼兵于石岭关，
领贺州刺史，判四方馆使。三年，契丹寇中山，以钦祚
为定州路兵马都部署，与战遂城，自旦及晡，杀伤甚
众。钦祚马中流矢，踣骑士。王超授钦祚以马，军复振，
敌解去。朝廷将议讨江表，遣钦祚觇之。还奏合旨，“江
南所得宝货直三千万，悉以赐钦祚。”会兴师，首命，钦
祚与曹彬、李汉琼率骑军先赴江陵，就命为昇州西
南路行营马军兼左厢战櫂都监。领兵败吴军万馀
于溧水，斩其主帅李雄等五人，擒裨将二人。进围金
陵，为南面攻城部署。既平，以功加领汾州防御使。太
平兴国初，迁引进使，为晋州都钤辖。太原骁将杨业
率众寇洪洞县，钦祚击败之，斩首千馀级，获马数百。
太宗赐钦祚白金五千两，令市宅。四年，从征太原，护
前锋骑兵屯石岭关，以捍契丹。钦祚性刚戾负气，多
所忤犯，与主帅郭进不协，进战功高，屡为钦祚所陵，
心不能甘，遂自缢死。初，贼兵奄至，进出战，钦祚但闭
壁自守，既去，又不追。所受月奉刍粟，多贩鬻规利，为
部下所诉，责授睦州团练使。车驾北巡，以为幽州西
路行营壕砦都监。六年秋，改房州团练使，逾年，又改
柳州。岭外多瘴气，因遘疾，累表乞生还阙下。上怜之，
迁郢州团练使。在郡二年，入觐，钦祚见上，涕泣不已，
以为银、夏、绥、宥都巡检使，俄召还。会征幽州，命钦祚
与宣徽南院使郭守文为排阵使。时钦祚已被病，受
诏，不胜喜，一夕卒。钦祚性阴狡，尤不喜儒士，好狎侮
同列，人多恶之。子承诲、承说。